
[image: image1.png]



  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 21 septembrie 2011

Pl-x 450/2011


AVIZ

asupra

propunerii legislative pentru înfiinţarea Studioului Teritorial Constanţa al Societăţii Române de Televiziune
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru înfiinţarea Studioului Teritorial Constanţa al Societăţii Române de Televiziune, trimisă cu adresa nr. Pl-x 450 din 5 septembrie 2011, înregistrată cu nr.31/798 din 7 septembrie 2011.

Camera Deputaţilor este primă Cameră sesizată, conform dispoziţiilor art. 75 alin.(1) din Constituţia României, republicată şi ale art.92 alin.(8) pct.2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare înfiinţarea studioului teritorial Constanţa al Societăţii Române de Televiziune, iniţiativă ce doreşte să reliefeze diversitatea comunităţii etnice din zona Constanţa, prin asigurarea unei mai bune informări cu ajutorul televiziunii.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 21 septembrie 2011.

Membrii Comisiei au examinat propunerea legislativă supusă avizării, expunerea de motive, punctul de vedere al Guvernului României, transmis cu adresa nr.1868 din 11 august 2011, conform căruia Guvernul nu susţine adoptarea iniţiativei legislative şi avizul negativ al Consiliului Legislativ, aviz cu nr.753 din 4 iulie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a propunerii legislative, întrucât adoptarea acesteia contravine dispoziţiilor art.31 alin.(5) din Constituţia României, republicată, potrivit cărora serviciile publice de radio şi televiziune sunt autonome iar înfiinţarea unui post de televiziune teritorial poate fi promovată în exclusivitate de către Consiliul de administraţie al Societăţii Române de Televiziune, conform art.27 lit.h) din Legea nr.41/1994, republicată.
În raport de obiectul şi conţinutul reglementării, iniţiativa legislativă face parte din categoria legilor organice, fiind incidente prevederile art.31 alin.(5) din Constituţia României, republicată.

                             PREŞEDINTE,                          
            SECRETAR,

                               Daniel Buda                                    Gabriel Andronache

Consilier parlamentar,

Rodica PENESCU

